পথকুকুর কামড়ালেই মিলবে ক্ষতিপূরণ! বিরাট নির্দেশ সুপ্রিম কোর্টের

নয়াদিল্লি: পথকুকুরের কামড়ে (Street Dog Bite) শিশু বা বৃদ্ধ আহত হলে বা মৃত্যু হলে রাজ্য সরকারকে (State Government) ক্ষতিপূরণ (Compensation) দিতে হবে, সম্প্রতি এমনই কড়া নির্দেশ দিল সুপ্রিম কোর্ট (Supreme Court)। দিল্লি-এনসিআর সহ দেশের বিভিন্ন শহরে কুকুরের হামলার ঘটনা বাড়তে থাকায় মঙ্গলবার এই বিষয়ে শুনানিতে তীব্র অসন্তোষ প্রকাশ করে শীর্ষ আদালত।

বিচারপতি বিক্রম নাথ ও বিচারপতি সন্দীপ মেহতার বেঞ্চ জানায়, কুকুরের কামড়ে যদি কোনও শিশু বা বয়স্ক ব্যক্তি আহত হন কিংবা প্রাণ হারান, তবে রাজ্য সরকারের নিষ্ক্রিয়তার দায়ে ক্ষতিপূরণ দিতে বাধ্য করা যেতে পারে। বিচারপতি বিক্রম নাথ বলেন, “যেসব ক্ষেত্রে কুকুরের কামড়ে শিশু বা বৃদ্ধদের মৃত্যু বা আহত হওয়ার ঘটনা ঘটবে, সেখানে রাজ্য সরকারকে যথেষ্ট ক্ষতিপূরণ দিতে হবে।”

আরও পড়ুন: SIR নিয়ে সুপ্রিম কোর্টে দ্রুত শুনানির আবেদন, কী জানাল শীর্ষ আদালত?

শুনানির সময় বিচারপতি বিক্রম নাথ কড়া মন্তব্য করে বলেন, যারা কুকুরদের খাবার দেন, তাঁরাই এই পরিস্থিতির জন্য দায়ী। তিনি বলেন, “যদি কুকুরদের এতই ভালোবাসেন, তাহলে তাদের বাড়িতে নিয়ে যান। কেন তাদের রাস্তায় ঘুরে বেড়াতে দেওয়া হবে? কুকুররা এভাবেই মানুষকে ভয় দেখায় এবং কামড়ায়।”

সিনিয়র অ্যাডভোকেট মানেকা গুরুস্বামী যুক্তি দেন, বেওয়ারিশ কুকুরের বিষয়টি একটি আবেগপ্রবণ প্রসঙ্গ। এর জবাবে আদালত ভর্ৎসনা করে জানায়, “এই আবেগপ্রবণতা কেবল কুকুরের ক্ষেত্রেই দেখা যাচ্ছে।” বিচারপতি সন্দীপ মেহতা বলেন, “এখন পর্যন্ত কেবল কুকুরের প্রতিই অনুভূতি দেখানো হচ্ছে।” মানেকা গুরুস্বামী পাল্টা জানান, মানুষদের প্রতিও তিনি সমানভাবে যত্নশীল।

প্রসঙ্গত, কুকুরের কামড়ের ক্রমবর্ধমান ঘটনার প্রেক্ষিতে সুপ্রিম কোর্ট গতবছরের ৭ নভেম্বর সমস্ত শিক্ষা প্রতিষ্ঠান, হাসপাতাল, বাস স্ট্যান্ড, ক্রীড়া কমপ্লেক্স ও রেলওয়ে স্টেশন থেকে বেওয়ারিশ কুকুর অপসারণের নির্দেশ দেয়। আদালত আরও জানায়, সরকারি ও জনসাধারণের স্থানে কুকুরের প্রবেশ নিষিদ্ধ করতে হবে।

দেখুন আরও খবর:

The post পথকুকুর কামড়ালেই মিলবে ক্ষতিপূরণ! বিরাট নির্দেশ সুপ্রিম কোর্টের first appeared on KolkataTV.

The post পথকুকুর কামড়ালেই মিলবে ক্ষতিপূরণ! বিরাট নির্দেশ সুপ্রিম কোর্টের appeared first on KolkataTV.